Καπρέζε (caprese), ιταλικό κέικ αμυγδάλου με σοκολάτα
Με αλεσμένα αμύγδαλα αντί για αλεύρι φτιάχνεται αυτό το ελαφρύ, φίνο κέικ σοκολάτας με καταγωγή από το Κάπρι της Ιταλίας.
300 γρ. αμύγδαλα λευκά, αλεσμένα σε σκόνη , 200 γρ. σοκολάτα κουβερτούρα, χοντροκομμένη , 200 γρ. βούτυρο αγελαδινό, σε κομμάτια , 200 γρ. (1 κούπα) ζάχαρη , 5 μεσαία αυγά (κρόκοι και ασπράδια χωριστά) , 2 κουτ. σούπας ρούμι , ζάχαρη άχνη για διακόσμηση , βούτυρο και αλεύρι για το ταψί
Για να φτιάξουμε καπρέζε, ξεκινάμε βάζοντας σε ένα κατσαρολάκι τη σοκολάτα και το βούτυρο. Τοποθετούμε σε χαμηλή φωτιά και ανακατεύουμε συνεχώς μέχρι να λιώσουν.Σε ένα μπολ χτυπάμε με το σύρμα ή με μίξερ χειρός τους κρόκους με τη ζάχαρη μέχρι να γίνουν μια κίτρινη κρέμα. Θα πρέπει να τριπλασιάσουν τον όγκο τους. Αρωματίζουμε το μείγμα προσθέτοντας το ρούμι.Συνεχίζοντας να χτυπάμε τους κρόκους, προσθέτουμε τη λιωμένη σοκολάτα με το βούτυρο. Έπειτα προσθέτουμε τη σκόνη αμυγδάλου ανακατεύοντας με μια σπάτουλα.Με το μίξερ χειρός χτυπάμε τα ασπράδια μέχρι να αφρατέψουν και έπειτα τα ενσωματώνουμε στο υπόλοιπο μείγμα με ελαφριές κινήσεις από κάτω προς τα πάνω.Αδειάζουμε το μείγμα σε βουτυρωμένο και αλευρωμένο ταψί διαμέτρου 24 εκ. και ψήνουμε για 5 λεπτά σε φούρνο με αντιστάσεις, στους 200°C, σε μεσαία θέση. Έπειτα χαμηλώνουμε τη θερμοκρασία στους 160°C, χωρίς να ανοίξουμε τον φούρνο, και συνεχίζουμε το ψήσιμο για 45 λεπτά.Τρυπάμε το κέικ με μια οδοντογλυφίδα για να δούμε εάν έχει ψηθεί καλά. Όταν είναι έτοιμο, το αφήνουμε να κρυώσει και στο τέλος το σερβίρουμε με ζάχαρη άχνη.
Αμύγδαλα,Αυγά,Σοκολάτα,Χωρίς γλουτένη,Ιταλική Κουζίνα